17 beseer in ongeluk tussen bus en vragmotorArgieffoto Sewentien mense is beseer toe die bus waarmee hulle gereis het, in ŉ omgeslane vragmotor vasgery het. Die ongeluk het sowat 10km buite Britstown op die pad na Victoria-Wes in die Noord-Kaap plaasgevind. Volgens kolonel Hendrik Swart van die Noord-Kaap polisie het die ongeluk Dinsdagnag omstreeks 23:50 gebeur. Die vragmotor, wat staal vervoer het, het omgekeer en die pad versper. Die bus het daarna in die vragmotor vasgery. Vyftien passasiers is beseer, en beide die bus- en vragmotorbestuurders is ernstig beseer. Swart sê al die beseerdes is na die hospitaal in De Aar geneem. “Dit lyk asof hulle almal buite gevaar is.” Die polisie ondersoek ŉ klag van roekelose bestuur.